Šuteková, Miriam, poslankyňa NR SR (2021-03-19):
Vážené kolegyne, kolegovia a vážený pán predsedajúci, ja som od začiatku, odkedy som sa dozvedela o tejto iniciatíve „Klíma ťa potrebuje“, o petícii, ktorá prebiehala, a vedia to aj petičiari, vie to aj verejnosť, akoby stala zástancom všetkého, o čo tam petícia požadovala. A naozaj robili sme postupne kroky, aby sme dostali túto petíciu aj na pôdu parlamentu, aby mohla byť prerokovaná a aby zazneli tie požiadavky, ktoré tam sú, takto verejne aj v snemovni. Rozhodla som sa tento svoj čas, ktorý mám ako spravodajca, môžem mať teda pridelený, byť akoby hlasom týchto mladých ľudí, ktorým je, na srdci leží budúcnosť našej krajiny. A chcela by som práve preto, že tu nemôžu byť, akože že byť ich hlasom a odkázať Vám ich odkaz, ktorý adresovali nám všetkým: „Vážený pán predseda, podpredseda Národnej rady, vážené panie poslankyne, vážení páni poslanci, využili sme ponuku pani poslankyne Šutekovej, aby sme sa Vám aspoň prostredníctvom nej takto prihovorili, nakoľko z objektívnych dôvodov nie je naša účasť na tomto zasadnutí možná. Bol to boj, v rekordne krátkom čase sme vyzbierali takmer 128-tisíc podpisov občianok a občanov Slovenska, mnoho z ich bolo vašich voličov a voličiek. Preto sme verili, že bude prvoradým záujmom väčšiny z Vás si vypočuť, čo Vám chcú títo ľudia povedať. Nečakali sme, že o to budeme musieť trochu bojovať. Často sa stretávame s tým, že ľudia, ktorým nie je ľahostajná klimatická zmena, dostávajú rôzne nálepky: deti, frajeri, fanatici. Áno, niektoré z týchto titulov sme verejne počuli aj od vybraných z Vás. Kto skutočne sme? Sme študentky a študenti, matky a otcovia, predavači, doktorky, strojári, farmaceutky, lesníčky, mladí aj starí, sme bežní ľudia, ktorí chcú normálne žiť a pracovať, chcú si užívať prírodu minimálne takú, akú ju poznáme teraz. Preto Vás žiadame, Vás politikov,“ ktorí si, „ktorým sme prepožičali vo voľbách svoju moc, aby ste riešili problémy, ktoré my občania Slovenskej republiky považujeme za dôležité a ktoré sú otázkou prežitia. Áno, určite je dnes dominujúcou témou koronakríza. Za ňou sa však na nás valí kríza klimatická, ktorá prinesie ďalšie straty ekonomické a ľudské a tie budú násobne väčšie. Vieme, že niektorí z Vás to slovo neradi počujú, slovo „kríza“, vraj vzbudzuje beznádej a smútok, vraj v mladých ľuďoch podnecuje neoprávnené obavy a strach z budúcnosti. Pravdou však je, že my naozaj pociťujeme beznádej a obavu z toho, čo nás čaká. Ďalšie prázdne slová a sľuby z nás skutočne robia stratenú generáciu. Pomôcť môže jedine zastavenie klimatickej zmeny a globálneho otepľovania. Častokrát počúvame argumenty, že na to, aby sme mohli riešiť klimatickú krízu, nám chýbajú presné údaje. Odbíjajú nás tým, že používame vymyslené čísla bez reálnych analýz. Vraj nemáme predstavu, koľko nás budú žiadané zmeny stáť. Nie je to pravda, my máme radi dáta, vieme, že sa svet oteplil už o viac ako 1 °C. Vieme, že podľa vedeckých odhadov môže dôjsť k otepleniu minimálne o 1,5 stupňa. Vieme presné čísla, koľko oxidu uhličitého sme vypustili, aj aká je jeho koncentrácia v atmosfére. A preto vieme, koľko času nám ostáva. Súčasným tempom prekročíme oteplenie o 1,5 stupňa v priebehu najbližšieho desaťročia. Vieme, že takáto výrazná zmena bude mať dopad na celé ekosystémy, ktoré podporujú rovnováhu života na tejto planéte a katastrofálny dopad na životy miliónov ľudí po celom svete, aj na obyvateľov Slovenska. Aj preto sme v petícii žiadali o vypracovanie jasného a zrozumiteľného plánu, ako dosiahnuť uhlíkovú neutralitu. Žiadame, aby dal štát dohromady svojich najlepších odborníkov a spoločne vypracovali plán, ako sa pripraviť na zmeny, ktoré prinesie globálne otepľovanie. A, áno, transformácia si vyžiada náklady. Ak však budeme mať plán a zodpovedne nastavené vedecky podložené ciele, tak spolu s financovaním z Európskej únie, ktorá má do roku 2050 Slovensku priniesť viac ako 50 miliárd euro iba na dosiahnutie uhlíkovej neutrality, to určite zvládneme. Dokonca môžeme aj profitovať. Pán poslanec Kazda pred vyše mesiacom pri prerokovaní správy o legislatívnych riešeniach klimatickej zmeny, ktorú predniesol pán minister Budaj, povedal, že naša petícia bude mať drastické dopady. Pravdou však je, že skutočne drastické dopady bude mať klimatická kríza a jej neriešenie. Od roku 1980 do roku 2019 si na Slovensku vyžiadala 1,75 miliardy priamych nákladov na riešenie dopadov, ako sú častejšie povodne, suchá a požiare. A to sa prejavy klimatickej krízy budú v nasledujúcich rokoch stále zhoršovať. Ak neprijmeme žiadne politiky na zmiernenie klimatických zmien, Slovensko môže celkovo strácať 0,1 % HDP v roku 2030 a 7,54 % HDP v roku 2100. To hovorí analýza Národnej banky. A to sú len ekonomické ukazovatele. Už v týchto rokoch zažívame vlnu akútnych horúčav, ktoré ohrozujú nielen deti, starých rodičov a chorých, tieto suchá decimujú úrodu a farmárov. Čoraz nárazovejšie povodne strhávajú cesty a podmývajú domy. Víchrice lámu stromy a strhávajú strechy. Na Slovensku už aj zabíjajú. Dýchame vzduch, ktorý spôsobuje päťtisíc zbytočných úmrtí ročne. Sme v stave akútnej krízy a tak k nej musíme aj pristupovať. V našej petícii preto žiadame vyhlásenie stavu klimatickej núdze. Je to náš spoločný záväzok, že pri každom rozhodnutí v budúcnosti budeme myslieť na existenčnú výzvu, ktorej čelíme. Podpisy našej petície sme začali zbierať v septembri minulého roka symbolicky v deň globálneho klimatického štrajku a rozhodovať o nej budete dnes opäť symbolicky v deň ďalšieho globálneho klimatického štrajku, jeho heslo znie: „Dosť bolo prázdnych sľubov.“ Takže dosť bolo prázdnych sľubov, je najvyšší čas konať. Žiadame Vás aj týmto spôsobom, vyhláste stav klimatickej núdze. Ďakujeme za Váš čas. Iniciatíva „Klíma ťa potrebuje“, menovite Marta Fandlová, Natália Pažická, Zuzana Dutková, Jakub Hrbáň, Michal Sabo, Jakub Filo a ďalších 128 000 ľudí, ktorým nie je budúcnosť ľahostajná. Veríme, že sa pridáte k nim.“ Toľko slová petičiarov. Ja sa ešte raz chcem poďakovať im za túto aktivitu a za seba chcem povedať ešte k tomu všetkému, že uznesenie, ktoré predkladáme v nadväznosti na túto petíciu za klímu v kontexte s ním a v kontexte s tým, čo ste v interpretácii v tejto chvíli počuli, musím povedať, že nereflektuje charakter a naliehavosť požiadaviek tejto iniciatívy, ale druhým dychom dodávam, že je to umenie možného. Umenie kompromisu a zhody, ktorý sme momentálne našli. Mne osobne prekáža, že v tomto uznesení nezaväzujeme, iba odporúčame, ale na druhej strane, ak si vláda osvojí tieto odporúčania, aj to bude pre mňa výhrou. Len pripomeniem, že iniciatíva „Klíma ťa potrebuje“ pritom formuluje jasné, konkrétne záväzky, žiada vyhlásenie klimatickej núdze, žiada vypracovanie štátnej stratégie uhlíkovej neutrality do roku 2040, žiada o podporu sprísnenia klimatických cieľov tak, aby Slovensko dosiahlo zníženie emisií do roku 2030, a to o 65 %. Musím, žiaľ, konštatovať, že žiadna z týchto požiadaviek iniciatívy, ktorú podpísalo 128 000 obyvateľov Slovenska, že sme nenabrali odvahu a silu zapracovať tieto požiadavky do uznesenia tak, ako boli definované, a prihlásiť sa k nim. A ja musím za seba povedať, že mi to je ľúto a že je to škoda smerom k signatárom a obyvateľom, smerom k našej krajine, životnému prostrediu a smerom k našej planéte. Ale toto je v tejto chvíli slovenská realita. Napriek všetkému ale nie je možné na tento zápas rezignovať, a preto si myslím, že aj dnešný dokument, ktorý máme teraz predložený, je výrazným kompromisom a ktorý dnes predkladáme na schválenie, nie je a nebude zbytočný a môže posunúť boj proti klimatickým zmenám na Slovensku dopredu, ak sa s ním reálne vláda začne pracovať a osvojí si ho. V tomto smere chcem vyzdvihnúť aj aktivity ministerstva životného prostredia a pána ministra Budaja, ktorý už na minulej parlamentnej schôdzi predložil plán na riešenie klimatických problémov, s ktorým sa stotožňujem. Platí, že parlament a my ako poslanci sa jednoznačne hlásime k záväzkom a krokom, ktoré majú pomôcť znížiť emisie v najbližších rokoch na Slovensku, a to výraznejším spôsobom. Týmto uznesením opätovne potvrdzujeme vážnosť klimatických zmien a hlásime sa k záväzkom medzinárodnej Parížskej dohody. V kontexte riešenia klimatickej krízy a petície občanov parlament vláde odporúča použitie konkrétnych nástrojov a politík: jednoznačne zastaviť štátne investície do projektov využívajúcich fosílne palivá, posudzovať nové investície v kontexte dosiahnutia uhlíkovej neutrality, prípravu akčného plánu na zníženie emisií vo všetkých sektoroch spoločenského života, prípravu stratégie uhlíkovej neutrality na úrovni kľúčových ministerstiev, prípravu novely zákona o vplyvoch na životné prostredie v kontexte dopadov na klímu. Vláda, ktorá si osvojí tieto odporúčania a zoberie ich vážne a neuspokojí sa len s deklaratívnym účinkom, ale začne robiť reálne kroky, dokáže reálne pohnúť Slovensko v otázke ochrany klímy dopredu. Som o tom presvedčená a verím, že sa to tak stane. Poznanie, že situácia je naozaj vážna, máme všetci a nedá sa viac vyhovárať, niet na čo čakať. Máme naozaj zodpovednosť voči sebe i zodpovednosť voči nasledujúcim generáciám. Ďakujem veľmi pekne.